作者：无名氏
词牌/韵律：沁园春

paragraphs: 喜见于门，子月阳生，子舍春回。
想释丘抱送，绝奇神骨，皙参授受，忠恕胚胎。
跨灶参先，撞楼踵后，鼎样一门三秀才。
应不数，那窦家五桂，王氏三槐。
南丰门户奇哉。
他日一声平地雷。
若非是河东，名传三凤，也应天上，光映三台。
莫道后时，方为贺客，且把犀钱玉果来。
却还取，这长生一曲，富贵三杯。